MIRROR出發新加坡鏡粉得幾個 姜濤鬆口氣安全至上
2024年04月29日 12:09
東網電視
更多新聞短片
人氣男團MIRROR今日(29日)啟程前往新加坡,為稍後舉行的巡迴演唱會作準備,12子今早約9時分別乘七人車抵達機場貴賓室入口,不過因早前發生粉絲爭位起爭執事件,機管局決定不設粉絲區給粉絲送行,故今次罕有未有大批粉絲,只見得「小貓三四隻」粉絲在遠處眺望偶像。
談到今次罕有地未有粉絲送行,姜濤坦言最重要大家安全:「之前大家通宵排我哋都好心痛。(以後都咁安排?)我哋尊重大會安排,我哋任何公開活動都希望Fans之間保護自己身體,對大家安全就係最好安排。(尋晚波友同你慶祝好感動?)Ok呀,由細到大都慣咗咁樣過生日,好開心,多謝所有祝我生日快樂嘅人。」他表示未知明天有何慶生安排,笑言希望可吃到美食,又指不怕再有成員放他黑圖上社交網,因大家也有存貨在手。
問到媽咪會否一起到新加坡和他慶生?他指媽咪近來比較累,故等他回港再慶祝,又稱提媽咪明天不要落街以避開粉絲人潮,但笑言不能控制她,問到今年生日不在港,未能跟粉絲一起慶祝會可惜?他説:「唔會嘅,生日最緊要自己同大家開心,我不嬲冇乜所謂。(生日願望?)世界和平。」
問到身旁Ian會否寫歌送給姜濤當作生日禮物?他説:「冇咩表示,寫歌就睇吓點先,我自己都好少慶祝生日。」他表示完成今次巡唱後應該會預備個人騷的記招,提到有傳他會開5場,他說:「希望啦,今次好在係場地允許先可以咁做,以往我哋都知場地緊張,當然希望可以開多啲場次,睇吓啲飛去成點。」他表示開騷前應該仍有新作推出,談到若開足5場便會可破其他成員場次紀錄,他坦言不能以此作比較,因場地未必能每次配合:「大家太常將我哋擺埋一齊比較,點解一個開幾多場就要睇吓我開幾多場,其實首先大家唔係一個競爭,就算競爭都唔係喺呢啲數字上競爭,大家係隊友應該係良性競爭,音樂上或其他作品上我哋互相提點,呢樣先係隊友要嘅嘢。」
盧瀚霆(Anson Lo)跟李駿傑(Jeremy)一同抵達,Anson Lo手持咖啡提神,問他今天未粉絲送機會否失望?他說:「相信大家明白今次安排。(覺得安排好嗎?)都係聽從大會安排。(冇Fans到場唔習慣?)嚟到嗰陣我哋都嘩一聲,第一次呢個咁嘅環境。(嚟之前冇預料到?)前一晚公司有講。(係一次性定以後都咁安排?)唔係好清楚。」問到明天會否替姜濤慶生?他表示要視乎到行程,但一定會在一起。身旁Jeremy則表示明天有工作,但詳情未知,他表示想看看新加坡地標魚尾獅噴泉,及天台放有一隻船的濱海灣金沙。
另問到Anson Lo有否留意姜濤曾於直播談到與他曾不了解,但現時是好友?Anson Lo說:「我哋12個互相之間意見唔一定100%啱嘅時候,我同Jeremy都會鬧交,但講完就冇事,隊內好平常嘅事。(同姜濤係好好朋友?)Of course!梗係啦!」提到5月頭他有活動,有粉絲一早已排隊,Anson Lo坦言希望大家要注意安全:「知道每次活動大家都想嚟見下我哋支持,大家都係出於愛先會咁辛苦排隊,希望大家注意安全,開開心心,唔好受傷。」談到他一連幾日做Gym操弗,他表示美加巡唱時少做運動,想趁最後幾場演唱會泵脹自己,不過笑言每場已太暴露,故應該不會除衫。
柳應廷(Jer)跟陳瑞輝(Frankie)雙雙到埗,Jer表示有聽過因安全問題耐取消了粉絲送行安排,他表示大家仍可於稍後的其他活動見到他們:「我知道粉絲喺度等我哋係想見到我哋,特別我哋去咗Tour佢哋會掛住我哋,我哋都希望之後多啲活動、音樂會之類,可以見到多啲大家。」他表示自己是首次到新加坡,笑言未做資料蒐集,不過但凡好吃的東西也想試,問到身旁曾去過當地工作的Frankie,會否帶Jer食好西?他表示要視乎到時行程,若有時間也想吃當地海鮮。
問到現時狀態?Jer笑言狀態Ok,更摸摸自己胸口説:「你見唔到到我嘅身形幾咁窈窕咩?」記者讚隔住衣服也看到他的腹肌時,他即打趣説:「你識啲嘢!」又笑言要挑戰「大表波」Stanley 於後台狂做運動,又表示明天會請姜濤食飯切蛋糕慶生。